শিখ গুরু
শিখ ধর্মে গুরু সকল জ্ঞানের আধার হিসেবে বিবেচিত হন। শিখ ধর্মের প্রবক্তা হলেন গুরু নানক দেব, যিনি ছিলেন এই ধর্মের প্রথম গুরু। তার পরে আরো নয় জন মানবরূপী গুরু আবির্ভূত হন। একাদশ এবং অন্তিম গুরু কোন মানব নন। দশম গুরু গোবিন্দ সিং পরবর্তী গুরু হিসেবে গুরু গ্রন্থ সাহিব নামক শিখ ধর্মের পবিত্র গ্রন্থকে একাদশ গুরুর মর্যাদা দান করেন। শিখ ধর্মাবলম্বীরা গুরুদের শিক্ষা অনুসরণ করে থাকেন এবং তারা বিশ্বাসকরে থাকেন যে, এই শিক্ষাগুলিকে মনে রেখে তারা মুক্তিলাভ করতে সক্ষম হন।